खप्तड गोल्डकप : पुलिसको कम्तीमा १० लाख पक्का
संकटा क्लबलाई टाइब्रेकरमा ५–४ ले पराजित गर्दै नेपाल पुलिस क्लब बिहीबार तेस्रो नेपाल आइस अन्तर्राष्ट्रिय सुदूरपश्चिम खप्तड गोल्ड कप फुटबलको फाइनल पुगेको छ ।
धनगढी — संकटा क्लबलाई टाइब्रेकरमा ५–४ ले पराजित गर्दै नेपाल पुलिस क्लब बिहीबार तेस्रो नेपाल आइस अन्तर्राष्ट्रिय सुदूरपश्चिम खप्तड गोल्ड कप फुटबलको फाइनल पुगेको छ ।निर्धारित समयको खेल गोलरहित भएपछि टाइब्रेकरबाट निर्णय लिइएको हो । पुलिसले सहिद स्मारक ए डिभिजन लिगमा उपविजेता बनेको संकटासँगको हार बदला लिएको छ । पुलिसले लिगको अन्तिम खेलमा संकटासँग २–१ ले पराजित भएको थियो । टाइब्रेकरमा पुलिसका अभिषेक रिजाल, अजित भण्डारी, हरि कठायत, तीर्थ राना र विक्रम धिमालले पेनाल्टीमा गोल गरेका थिए । संकटाका अमित तामाङ, लक्ष्मण रुचाल, एलोन म्याक्सवेल र सरोज दाहालले मात्र गोल गरे । सुवास गुरुङको प्रहार पुलिसका वैकल्पिक गोलरक्षक रोशन खड्काले बचाए । पुलिसले शनिबार उपाधिका लागि थ्रीस्टारको सामना गर्नेछ । मोफसलकै सर्वाधिक धनराशिको पुरस्कार भएको खप्तड गोल्डकप विजेताले २१ लाख र उपविजेता १० लाख रुपैयाँ प्राप्त गर्ने छन् । पुलिसले फाइनल पुगेसँगै कम्तीमा १० लाख पक्का गरेको छ । फाइनल पुग्नका कडा प्रतिस्पर्धामा उत्रेका संकटा र पुलिसको खेल रोचक बन्यो । दर्शकबाट दुवै टिमले उत्तिकै साथ पाएको थियो । खेलको १३ औं मिनेटमा पुलिसका अभिषेक रिजालको क्रसमा तीर्थ रानाको हेडर गोल हुनबाट बचेको थियो । संकटाले २७ औं मिनटमा गोल गर्ने अवसर गुमायो । सुभाष गुरुङको पासमा एलोन म्याक्सवेलले वान भर्सेस वानमा गरेको प्रहार पुलिसका गोलरक्षक शत्रुधन चौधरीले विफल पारिदिए ।त्यस्तै ४२ औं मिनेटमा तेज तामाङको क्रसमा अभिषेकको प्रहारलाई गोलरक्षक राजाबाबु थापाले उत्कृष्ट ड्राइभ दिँदै विफल पारेका थिए । दोस्रो हाफमा सशक्त आक्रमणमा उत्रेका दुवै टिम गोल गर्न असफल रहे । संकटाले ८० औं मिनेटमा अर्काे अवसर गुमायो । सुवास गुरुङको प्रहारलाई पुलिसका गोलरक्षक शत्रुधनले पन्चले बचाए । पाँच मिनेटपछि पुलिसका रवि पासवानको क्रसमा नीरकुमार राईको प्रहारले पनि पोस्टको दिशा लिन सकेन । 